1 Samuele 29 | Beibele Inthaneteng | Phetolelo ya Lefase le Lefsa
29 Bafilisita+ ba kgobokanya madira a bona ka moka a ntwa kua Afeke, mola Baisiraele bona ba be ba hlomile mešaša kgauswi le mothopo wa meetse wa Jeseriele.+
2 Dikgošana+ tša Bafilisita di be di gwanta di le ka dihlopha tša tše makgolo le tše dikete, Dafida le banna ba gagwe ba be ba di latela ba na le Akishe.+
3 Dikgošana tša Bafilisita tša re: “Baheberu+ ba ba nyaka’ng mo?” Ke moka Akishe a re go dikgošana tša Bafilisita: “Na yo ga se Dafida mohlanka wa kgoši Saulo wa Isiraele, yo a bilego le nna mo ngwaga goba e mebedi,+ gomme ka se hwetše selo+ se sebe go yena go tloga letšatšing leo a tlilego go nna ka lona go fihla letšatšing le?”
4 Dikgošana tša Bafilisita tša mo galefela; tša re go yena: “Gomiša monna yo,+ e re a boele lefelong leo o mo neilego lona; o se ke wa mo dumelela a eya le rena ntweng gore a se ke a tla a re hlanogela+ ntweng. Na motho yo o tla dira’ng gore a thabiše mong wa gagwe? Na ga se ka gore a bolaye banna ba rena?
5 Na ga se Dafida yoo ba bego ba mminela ba hlatlolana ba re: ‘Saulo o bolaile ba dikete, Dafida yena o bolaile ba dikete tše masome’?”+
6 Akishe+ a bitša Dafida a re go yena: “Ke ikana ka Jehofa yo a phelago+ gore o lokile, gomme ke thabetše gore o ile wa ya le nna ntweng;+ ga se ka hwetša bobe go wena go tloga letšatšing leo o tlilego go nna ka lona go fihla letšatšing le.+ Eupša mahlong a dikgošana+ ga se wa loka.
7 Boela morago gomme o sepele ka khutšo, e le gore o se ke wa dira bobe le ge e le bofe mahlong a dikgošana tša Bafilisita.”
8 Lega go le bjalo, Dafida a re go Akishe: “Ke dirile’ng,+ gona ke eng seo o se hweditšego go nna mohlanka wa gago go tloga letšatšing leo ke tlilego go wena go fihla letšatšing le,+ mo e lego gore nka se tloge le lena gomme ka yo lwa le manaba a kgoši mong wa ka?”
9 Akishe a re go Dafida: “Ke kgodišegile gore o lokile, go etša morongwa wa Modimo.+ Ke dikgošana tša Bafilisita feela tšeo di itšego: ‘A se ke a ya le rena ntweng.’
10 Bjale tsoga e sa le mesong o na le bahlanka ba mong wa gago bao ba tlilego le wena; le tsoge e sa le mesong go šetše go sele. Le sepele.”+
11 Dafida a tsoga ka masa le banna ba gagwe ba boela nageng ya Bafilisita e sa le mesong;+ Bafilisita bona ba rotogela Jeseriele.+